LIT ปักหมุดปล่อยสินเชื่อปีนี้ทะลุ 1.3 หมื่นลบ. ดันรายได้ทำสถิติสูงสุดต่อเนื่องเป็นปีที่ 6
LIT ปักหมุดปล่อยสินเชื่อปีนี้ทะลุ 1.3 หมื่นลบ. ดันรายได้ทำสถิติสูงสุดต่อเนื่องเป็นปีที่ 6
8 มี.ค. 2562

นายสมพล เอกธีรจิตต์ กรรมการผู้จัดการ  บริษัท ลีซ อิท จำกัด (มหาชน) หรือ LIT เปิดเผยว่า ภาพรวมของทิศทางกลยุทธ์ปี 2562 บริษัทฯจะมุ่งเน้นการเติบโตอย่างยั่งยืน (Sustainable Growth) และมุ่งเพิ่มขีดความ สามารถในการแข่งขัน (Increase Competitiveness) ควบคู่ไปกับการบริหารจัดการความเสี่ยง (Risk Management) ภายใต้แผนการดำเนินธุรกิจระยะยาว (Road Map 2561 – 2563)
โดยในปี 2562 บริษัทมีเป้าหมายที่จะเติบโตในเชิงของรายได้เฉลี่ยปีละประมาณ 10-20%  และยังสามารถทำสถิติสูงสุดตั้งแต่เข้าจดทะเบียนในตลาดหลักทรัพย์ เอ็ม เอ ไอ ขณะที่มีมูลค่าพอร์ตลูกหนี้สินเชื่อรวมปรับตัวเพิ่มขึ้นให้ได้ถึง 2,930 ล้านบาท จากปีก่อนอยู่ที่ 2,547.73  ล้านบาท รวมทั้งมีเป้าหมายการปล่อยสินเชื่อมากกว่า 13,000 ล้านบาท จากปีก่อนอยู่ที่ 10,980.26 ล้านบาท
อีกทั้งบริษัทฯ ยังคงมุ่งมั่นพัฒนาสินเชื่อใหม่ๆ เพื่อตอบสนองความต้องการของลูกค้าเอสเอ็มอี  อีกทั้ง มีผลิตภัณฑ์ทางการเงินครบวงจร และเพิ่มความหลากหลายของผลิตภัณฑ์ทางการเงินให้ครอบคลุมตั้งแต่สินเชื่อต้นน้ำ สินเชื่อกลางน้ำ และสินเชื่อปลายน้ำ (Variety of Product)
รวมทั้งบริษัทฯ จะใช้ช่องทาง Digital Marketing ในการหาลูกค้าใหม่ๆ เพื่อเป็นอีกหนึ่งช่องทางในการให้ผู้ที่ต้องการสินเชื่อมุ่งหวัง (Prospect) เข้ามาเป็นลูกค้าของบริษัทฯ และในปีนี้คาดว่าจะสามารถเปิดวงเงินให้กับลูกค้าที่ได้รับจากช่องทางดังกล่าวคิดเป็นสัดส่วน 10% ของจำนวนลูกค้ารายใหม่
ขณะเดียวกันบริษัทอยู่ในระหว่างการพัฒนาเทคโนโลยี เพื่อเพิ่มประสิทธิภาพการทำงานให้มีความสะดวก และรวดเร็วขึ้น สนองความต้องการของลูกค้าได้รับอนุมัติสินเชื่อในเวลาเร็วกว่าเดิมมากขึ้น อีกทั้ง บริษัทฯได้มีการปรับโครงสร้างภายในองค์กรให้มีความคล่องตัวเพื่อเพิ่มประสิทธิภาพในการทำงานให้มีความรวดเร็ว ซึ่งจะทำให้ลูกค้ามีความสะดวกรวดเร็วในการทำธุรกรรมทางการเงินเพิ่มขึ้นอีกด้วย
“ผมมั่นใจและจะมุ่งมั่นอย่างเต็มที่ว่าแนวโน้มสินเชื่อ และรายได้ปีนี้จะทำสถิติสูงสุดใหม่ต่อเนื่องเป็นปีที่ 6 นับจากวันที่เข้าจดทะเบียนในตลาดหลักทรัพย์ mai เนื่องจากเรามีจุดแข็งที่แตกต่างจากคู่แข่ง สามารถพิจารณาสินเชื่อให้กับลูกค้าได้อย่างรวดเร็ว และที่สำคัญโปรดักส์ของเราสามารถตอบโจทย์ลูกค้าได้อย่างครบวงจร ตั้งแต่ต้นน้ำไปจนถึงปลายน้ำ” นายสมพล กล่าว
ขณะเดียวกัน บริษัทมีการบริหารจัดการความเสี่ยงอย่างเข้มงวด โดยมีนโยบายตั้งสำรองหนี้สงสัยจะสูญในสัดส่วน (Reserve) 6-7% ของยอดลูกหนี้คงเหลือสุทธิจากหลักประกัน เพื่อรองรับมาตรฐานบัญชีใหม่ TFRS9 ที่จะนำมาใช้ และบริษัทมั่นใจว่าจะไม่ได้รับผลกระทบจากกรณีดังกล่าว เพราะมีการบริหารจัดการพอร์ตสินเชื่อเพื่อกระจายความเสี่ยงไว้เป็นอย่างดี
นอกจากนี้ ถึงแม้ว่าบริษัทจะเพิ่มการสำรองหนี้สงสัยจะสูญในอัตราที่สูงขึ้น  แต่ด้วยความมุ่งมั่น และความพยายามของบริษัทที่จะยกระดับผลงานให้ดีอย่างต่อเนื่อง และมีกำไรสุทธิสูงขึ้น เหนือการตั้งสำรองอยู่ตลอดก็เพื่อต้องการให้ธุรกิจเติบโตอย่างมั่นคงและยั่งยืน
อนึ่ง ผลการดำเนินงานย้อนหลัง LIT นับตั้งแต่เข้าจดทะเบียนในตลาดหลักทรัพย์ฯ ทำสถิติสูงสุดใหม่ในทุกปี โดยปี 2557-2561 กำไรสุทธิ 47.81 ล้านบาท 70.45 ล้านบาท  100.66 ล้านบาท 145.49 ล้านบาท และ 148.84 ล้านบาท และมีพอร์ตลูกหนี้สินเชื่ออยู่ที่ 2,548 ล้านบาท และมียอดปล่อยสินเชื่อถึง 10,980 ล้านบาท ณ สิ้นปี 2561 ที่ผ่านมา ขณะเดียวกันยังได้รับรับรางวัล “บริษัทจดทะเบียนด้านนักลงทุนสัมพันธ์ดีเด่น” (Outstanding Investor Relations Awards) ของบริษัทจดทะเบียนในตลาดหลักทรัพย์ เอ็ม เอ ไอ (mai) ในโครงการ SET Awards 2018 ถึง 2 ปี ซ้อน และล่าสุดบริษัทได้รับการประเมินการกำกับดูแลกิจการที่ดี ในระดับดีเลิศ 5 ดาว (CG Score : Excellent) อีกด้วย
สำหรับผู้ประกอบการ SMEs  ที่ทำงานกับภาคราชการและบริษัทเอกชนขนาดใหญ่ และกำลังมองหาสินเชื่อเพื่อเสริมสภาพคล่องทางธุรกิจ เช่น บริการรับซื้อหนี้ทางการค้าด้วยการเปลี่ยนบิลเป็นเงินสด  สินเชื่อเพื่อค้ำซองประมูลงานภาครัฐที่อนุมัติเร็ว วงเงินสูง และไม่ต้องใช้หลักทรัพย์ค้ำประกัน ท่านสามารถสมัครสินเชื่อด่วนได้ที่ www.leaseit.co.th โดยเจ้าหน้าที่จะติดต่อกลับภายใน 24 ชม. หรือเบอร์ 095-783-1595